**RETNINGSLINJER FOR TILDELING AV ØYER KOMMUNES KULTURMIDLER**

**Formål**

Formålet med tilskuddet er å styrke grunnlaget for videreutvikling av eksisterende aktivitet

og stimulere frivillig engasjement, mangfold og kvalitet i kulturlivet i Øyer kommune.

**1. Generelle bestemmelser**

Øyer kommune v/Kultur og fellestjenester har fullmakt til å dele ut tilskudd til kulturformål innenfor vedtatte budsjettrammer.

Tilskudd gis iht. gjeldende retningslinjer og så langt midlene rekker. Det er ikke automatikk i tilskudd selv om søknader formelt oppfyller kravene. Det prioriteres å gi tilskudd som er av en slik størrelse slik at de betyr noe for søkerne.

Det foretas en hovedfordeling av kulturmidler. 15 % av tilskuddsmidlene holdes igjen med tanke på enkeltarrangement og prosjekt som oppstår senere på året. Disse behandles fortløpende.

Søknadsfristen for hovedfordeling av kommunens kulturmidler er 1. april. Fristen annonseres i Hærdera og på kommunens nettsider.

**2. Kriterier for tilskudd**

**2.1. Tilskuddsordningen gjelder for:**

Frivillige organisasjoner lokalisert i Øyer kommune.

**2.2. Felles kriterier for tilskudd:**

* Organisasjonen må ha demokratisk oppbygging og styringsform, med åpne muligheter for medlemskap og et valgt styre.
* Organisasjonen må ha trafikksikkerhetsrutiner i sine retningslinjer.
* Arrangementer skal være rusfrie.
* Organisasjonen skal være registrert i kommunens lag- og foreningsregister.
* Søker/planlagt tiltak være lokalisert i Øyer. Unntak gjøres ved interkommunale samarbeid rettet mot barn og unge.
* Ved annonsering skal det fremgå at tiltaket er støttet av Øyer kommune.
* Tilskuddet skal ikke fullfinansiere tiltaket.

**2.4 Vurdering og prioritering:**

Tilskudd vurderes på bakgrunn av organisasjonens antall medlemmer under 18 år, aktivitetsnivå og den frivillige organisasjonens økonomi.

**Prioriteringsrekkefølge:**

1. Kultur og fritidsaktiviteter for barn og unge.
2. Tiltak som gir bedre bredde i kommunens totale kulturtilbud.
3. Tiltak som gir tilbud til grupper med spesielle behov.
4. Tiltak som driver aktiv kulturformidling til andre.
5. Tiltak som tar sikte på å gjøre kulturminner tilgjengelig.

**3. Krav til søknaden**

Det er utarbeidet egne søknadsskjemaer for tilskuddsordningen som er tilgjengelig på kommunens nettsider. Tilskuddsordningens krav til informasjon og dokumentasjon fremgår av søknadsskjemaet. Ufullstendige søknader vil ikke bli behandlet.

Søknader om tilskudd skal sendes i god tid før arrangement/tiltak skal skje, eller iht. kunngjort søknadsfrist. Søknader som mottas etter at tiltaket er gjennomført eller etter fristens utløp kan ikke påregne tilskudd.

Det gis redusert tilskudd dersom kun deler av omsøkt tiltak er innenfor kriteriene eller dersom den totale disposisjonen av tilskuddspotten tilsier det.

**4. Saksbehandling, innsyn og kontroll**

Søknadene behandles administrativt etter vedtatte retningslinjer. Alle søknader, inkludert vedlegg, er offentlige og innsyn vil bli gitt på forespørsel. Søker plikter å gi korrekt informasjon i søknaden, samt å gi beskjed hvis tiltaket avlyses eller endres på en måte som kan ha betydning for tildelingen. Uriktige opplysninger kan føre til krav om tilbakebetaling av urettmessig mottatt støtte, samt bortfall av retten til fremtidig støtte.

I vedtaket vises det til vedtatte retningslinjer og klageadgang etter forvaltningslovens § 28, 2. ledd.